Završena sjednica Izvršnog odbora NS BiH: Bez odluke o nastavku Premijer lige

Još uvijek se ne zna da li će sezona 2019/2020 Premijer lige Bosne i Hercegovine u nogometu biti završena.

Današnja sjednica Izvršnog odbora Nogometnog saveza Bosne i Hercegovine nije rezultirala odgovorom na pitanje šta će biti sa završetkom sezone.

Iako je skoro sve bilo spremno da se 7. juna lopta ponovo zakotrlja nogometnim terenima širom Bosne i Hercegovine, zbog vlasti bh. entiteta Republika Srpska to je upitno.

Naime, nekoliko ministarstava manjeg bh. entiteta je odlučilo zabraniti sva profesionalna sportska takmičenja prije 1. jula.

Ukoliko ta odluka ostane na snazi, to bi značilo u prevodu da se prvenstvo Bosne i Hercegovine neće moći završiti do augusta kako je UEFA naredila svim članicama.

No, čelnici NS BiH ne žele požurivati s odlukom, te će čekati očitovanje Kriznih štabova oba entiteta.

Odlučeno je da se zakaže nova videokonferencija s klubovima kako bi se vidjelo koliko su oni ispunili sigurnosnih kriterija za nastava te koliko su u mogućnosti ispuniti ono što su predložili zdravstveni radnici oba entiteta.

Rok za dostavljanje odluke o sudbini prvenstva UEFA-i je 25. maj.